|  |  |
| --- | --- |
| Dalykas | Technologijos (dailė, ekonomika ir verslumas) |
| Klasė | 9-10 |
| Trukmė | 45 min. |
| Vieta | Pilies gatvė, Vilnius (nuo Katedros aikštės ir Vilniaus Rotušės). |
| Pamoką veda | Mokytojas |
| Registracija | Nereikalinga |
| Vieta ( viduje/lauke) | Ir viduje, ir lauke |
| Pamokos tema | Vilnius suvenyruose |
| Pamokos klausimas | Ar kada susimąstei, koks yra Vilniaus suvenyrų asortimentas? |
| Pamokos tikslas | Lankantis sostinės suvenyrų parduotuvėse, Pilies gatvėje, susipažinti su Vilniaus suvenyrų asortimentu, jų ypatumais. |
| Pamokos uždavinys | 1. Dirbant grupėje analizuoti suvenyrų pardavimo vietose jų asortimentą ir išsiaiškinti, kokie pardavimo pasiūloje esantys yra Vilniaus suvenyrai, fiksuoti jų paskirtį, panaudotas jų gamybai medžiagas bei gamybai pritaikytas technologijas. 2. Atlikus suvenyrų pardavėjų apklausą išsiaiškinti kokie Vilniaus suvenyrai yra paklausiausi, kuris sostinės simbolis yra populiariausias. 3. Nuotraukose užfiksuoti, išsiaiškinus, ar galima pardavimo vietoje fotografuoti, bent 6 skirtingus (vienai grupei) Vilniaus suvenyrus. |
| Reikalingos priemonės | Dveji užduočių lapai (kiekvieno po 2 vnt., grupei),  dokumentų laikiklis (tiek kiek komandų), rašikliai, telefonas (fotografavimui). |
| Pamokos planas | **Pamokos įžanga ir užduoties paaiškinimas** (10 min):  Trumpai primenama, kad suvenyras yra daiktas, atspindintis miesto kultūrą, istoriją ir tradicijas, todėl jų gamybos technologijos, gamybai panaudotos medžiagos ir paskirtis gali būti labai įvairios.  Paaiškinama, kad pamokos užduotį mokiniai turi atlikti pasiskirstę į komandas. Komandos suformuojamos mokytojo pasirinktu būdu (atsižvelgiama į klasės mikroklimatą), rekomenduojama pasiruošti suvenyrų paveiksliukų dėlionę, kai mokiniai, išsitraukę paveiksliuko detalę susiburia į grupę teisingai sudėję paveiksliuką.  Pristatomi užduočių lapai.  Atliekant vieną užduotį reikės analizuoti suvenyrų pardavimo vietose Vilniaus suvenyrų asortimentą ir užrašyti:   * **Suvenyro pavadinimą** (atvirukas, magnetukas, marškinėliai ir t.t.) * **Paskirtį** (dekoratyvinis, skirtas dėvėti ir t.t.) * **Medžiagas**, iš kurių pagaminti suvenyrai (pvz., mediena, keramika, stiklas, metalas, tekstilė ir t.t.). * **Gamybos technologijas** ( lipdymas, pjovimas lazerio staklėmis, siuvimas ir t.t.)   Atliekant kita užduotį reikės apklausti bent du suvenyrų pardavimo vietose dirbančius pardavėjus ir išsiaiškinti (atsakymus susikonspektuoti užduočių lape):   * Kokie Vilniaus miesto suvenyrai yra paklausiausi? * Koks Vilniaus miesto simbolis yra pats populiariausias? * Kokie yra suvenyrų pirkėjų lūkesčiai? * Galima improvizacija ir papildomi komandos sugalvoti ir pateikti klausimai.   Vilniaus suvenyrų fotografavimo užduotis. Akcentuojama svarba išsiaiškinti, ar galima fotografuoti pasirinktą suvenyrą konkrečioje pardavimo vietoje. Mokinių komanda turi nufotografuoti ne mažiau kaip 6 skirtingus Vilniaus suvenyrus.  3 minutės pasiaiškinimo ir pasiruošimo atlikti užduotį.  **Užduoties atlikimas** (25 min.):  Mokiniai, keliaudami Pilies gatve nuo Katedros aikštės pusės atlieka užduotį. Susitinkama Rotušės aikštėje.  Jei įmanoma, šiai daliai gali būti paskiriama daugiau laiko.  **Refleksija** (10 min.)   * Kiekvienas mokinys ar grupė pasidalija svarbiausiomis įžvalgomis. * Paprašoma mokinių apmąstyti, kokią svarbą turi suvenyrai keliautojams ir miestiečiams. * Mokiniai įvardina kas labiausiai patiko atliekant šią užduotį. * Mokytojas užbaigia pamoką, pabrėždamas, kad suvenyrai ne tik papuošalai ar atminimo daiktai, bet ir giliai susiję su miesto kultūra, istorija ir žmonių gyvenimo būdu bei kad kūrybiškas žmogus svarbiais, išskirtiniais atvejais gali ir pats sukurti savo miesto suvenyrą. |